
Οινόφυτα, 5/3/2024
ΔΕΛΤΙΟ ΤΥΠΟΥ 

Συμμετοχή και εισήγηση του Προέδρου του Διοικητικού Συμβουλίου του ΣΒΣΕ σε ημερίδα σχετικά με την κατασκευή του τμήματος «Μπράλος-‘Άμφισσα» 
Το Επιμελητήριο Φωκίδας σε συνεργασία με τον Βουλευτή Φωκίδας και Υφυπουργό Δικαιοσύνης κ. Ιωάννη Μπούγα, συνδιοργάνωσαν την Κυριακή 3 Μαρτίου 2024 στο Πνευματικό Κέντρο Άμφισσας, ημερίδα με θέμα τα οφέλη και οι ευκαιρίες αναφορικά με την κατασκευή του τμήματος «Μπράλος- Άμφισσα» του διαγώνιου άξονα «Λαμία-Ιτέα-Αντίρριο», ενός έργου μεγάλης εθνικής σημασίας και ιδιαιτέρως σημαντικό για τη Φωκίδα και την ευρύτερη περιοχή. 
Στην ημερίδα συμμετείχε ο Πρόεδρος του Διοικητικού Συμβουλίου του Συνδέσμου Βιομηχανιών Στερεάς Ελλάδας, κ. Πάνος Λώλος, ο οποίος κατά την εισήγηση του ανέπτυξε τις προϋποθέσεις της βιώσιμης Οικονομικής Ανάπτυξης. Ο κ. Λώλος τόνισε πως η μακροπρόθεσμη ανάπτυξη προκείμενου να παράγει βιώσιμα αποτελέσματα πρέπει να είναι επακόλουθο ενός ευρύτερου σχεδιασμού, ο οποίος προϋποθέτει ευρεία συνεννόηση και οφείλει να έχει τη στήριξη αυτοδιοίκησης και κράτους, διαθέτοντας ταυτόχρονα και κοινωνική αποδοχή. Παράλληλα, ανέφερε τη σημασία ενός κατάλληλου, αριθμητικά και ποιοτικά ανθρώπινου δυναμικού, το οποίο συμβάλλει στη βιώσιμη ανάπτυξη, που πρέπει να είναι όχι μόνο οικονομική αλλά και κοινωνική. Τέλος, ο Πρόεδρος του ΣΒΣΕ, υπογράμμισε πως είναι σκόπιμο η πορεία της ανάπτυξης να προδιαγράφεται σταδιακά και αυξητικά, αποβλέποντας έτσι σε μεγάλης κλίμακας αποτύπωμα και πολλαπλασιαστικά οφέλη, ενώ αναφέρθηκε σε παραδείγματα πρωτοβουλιών του παρελθόντος τα οποία δεν δημιούργησαν μακροπρόθεσμη ανάπτυξη αλλά πρόσκαιρα και μη αλληλοτροφοδοτούμενα οφέλη. 
Την εκδήλωση τίμησαν με την παρουσία τους ο Υπουργός Υποδομών και Μεταφορών κ. Χρήστος Σταϊκούρας, η Υφυπουργός Ανάπτυξης κα Άννα Μάνη- Παπαδημητρίου και η Υφυπουργός Υποδομών και Μεταφορών, αρμόδια για τον τομέα μεταφορών, κα Χριστίνα Αλεξοπούλου. 

